মুম্বইয়ে শিল্পী হেমা উপাধ্যায় এবং তাঁর আইনজীবীকে খুনের ঘটনায় মূল অভিযুক্ত শিবকুমার ওরফে সাধু রাজভরকে আজ বারাণসী থেকে আটক করল পুলিশ। বিদ্যাসাগর রাজভর নামে আরও একজনের খোঁজ চলছে।
শিবকুমার নাকি খুনের কথা স্বীকারও করেছে বলে পুলিশের একটি সূত্রের দাবি। যদিও কারণ এখনও জানা যায়নি। হেমার বিচ্ছিন্ন স্বামী চিন্তনের অপরাধের নানা প্রমাণ তার কাছে রয়েছে জানিয়ে শিবকুমার দেখা করতে চেয়েছিল। আইনজীবী হরিশ ভাম্বানিকে সঙ্গে নিয়ে হেমা শুক্রবার শিবকুমারের সঙ্গে দেখাও করেন। হেমা এবং হরিশের এটিএম কার্ড, কাগজপত্র সাধুর কাছ থেকে উদ্ধার হয়েছে। মুম্বই পুলিশের যুগ্ম কমিশনার (আইনশৃঙ্খলা) দেবেন ভারতী শুধু বলেন, ‘‘শিবকে গ্রেফতার করা হয়নি। আটক করা হয়েছে।’’
ওই ঘটনায় গতকাল মুম্বইয়ে তিনজনকে আটক করা হয় — আজাদ রাজভর, প্রদীপ রাজভর, বিজয় রাজভর। তারা সকলেই ফাইবার গ্লাসের ব্যবসা করে। হেমা এবং চিন্তন তাঁদের শিল্পকলায় ওই ফাইবার গ্লাস ব্যবহার করতেন। আজাদদের সঙ্গে চিন্তনের পরিচয় বেশ কয়ে কবছর। ওই তিনজনের সূত্র ধরেই পুলিশ শিবকুমার সম্পর্কে জানতে পারে।
তদন্তের সূত্রে গোটু নামে এক গুদামমালিকের কথাও উঠে আসছে। মুম্বইয়ের চারকোপ এলাকার ওই গুদামেই হেমার ‘ইনস্টলেশন’গুলি রাখা হতো। হেমা এবং গোটুর মধ্যে পাঁচ লক্ষ টাকা নিয়ে গন্ডগোল চলছিল। এমনকী, ঘটনার দিন চারকোপ এবং কান্দিভেলির (যেখানে দেহ দু’টি পাওয়া গিয়েছিল) মধ্যে হেমা এবং হরিশের মোবাইল ফোনের সিগন্যাল শেষ পাওয়া গিয়েছিল। রাত সাড়ে ৮টা নাগাদ মোবাইল দু’টি বন্ধ হয়ে যায়। হরিশের ছোট মেয়ে অনিতার কথা অনুযায়ী, হেমার সঙ্গে দেখা করতেই হরিশ সেদিন সন্ধ্যা সাড়ে ৬টায় বাড়ি থেকে বেরিয়েছিলেন। ঘণ্টা দু’য়েক পর হরিশ স্ত্রীকে ফোনও করেন। কিন্তু তারপর বারবার চেষ্টা করেও হরিশের সঙ্গে যোগাযোগ করতে পারেনি তাঁর পরিবার।
এদিকে, যে ট্রাকে করে দেহভরা বাক্স দু’টি নর্দমায় ফেলা হয়েছিল, পুলিশ সেই ট্রাকচালকেরও বয়ান নিয়েছে। তিনি জানান, কয়েকজন লোক চারকোপ থেকে বাক্স দু’টি নিয়ে উঠেছিল। তারা জানায়, কিছু বাতিল জিনিসপত্র ওই দু’টি বাক্সে রয়েছে এবং তারপর সেগুলি নর্দমায় ফেলে দেয়। পরের দিন সংবাদপত্রে ঘটনাটি দেখে তিনি ট্রাকের মালিককে সব জানান। এরপর তাঁরাই পুলিশে যোগাযোগ করেছিলেন। হেমা এবং হরিশকে শ্বাসরোধ করে খুন করা হয়েছিল বলে মনে করছে পুলিশ।   
হেমার দুই পরিচারক, তাঁর অ্যাপার্টমেন্টের রক্ষীকে আগেই পুলিশ জিজ্ঞাসাবাদ করেছিল। জেরা করা হয়েছে চিন্তনকেও।
কলেজে পড়তেই হেমা-চিন্তনের আলাপ, প্রেম এবং তারপর বিয়ে। হেমার এক বন্ধুর কথায়, ‘‘দুবাইয়ে একটি আর্ট গ্যালারির উদ্বোধন করতে গিয়েছিল হেমা। গত সপ্তাহেই দেশে ফিরেছে। হাসিখুশি-ই তো ছিল! কিছু অস্বাভাবিক তো দেখিনি।’’ আবার অন্য এক বন্ধুর কথায়, ‘‘চিন্তনের সঙ্গে সম্পর্ক যে খারাপ হয়েছে, তা নিয়ে হেমা অন্য বন্ধুদের কিছু বলত না। চিন্তন কিন্তু এ বিষয়ে অনেক খোলামেলা।’’